Oulun kaupungin alueella seksuaalirikosten kokonaismäärä kasvoi noin 17 prosenttia edelliseen vuoteen verrattuna. Kuva: Jarmo Kontiainen

Oulun poliisilaitoksen tietoon tulleiden rikosten määrä kääntyi nousuun vuonna 2018. Kokonaismäärä kasvoi neljä prosenttia vuodesta 2017. Kappalemääräisesti tuo tarkoittaa 2 500 rikoksen lisäystä.

Oulussa varmasti kuumin puheenaihe ovat seksuaalirikokset. Kaikkien seksuaalirikosten määrä vähentyi viime vuonna hieman Oulun poliisilaitoksen alueella. Erilaisia seksuaalirikoksia Oulun poliisilaitoksen tietoon tuli 303 kappaletta kun edellisvuonna määrä oli 314.

Oulun kaupungin alueella kehitys oli päinvastainen, sillä seksuaalirikosten kokonaismäärä kasvoi noin 17 prosenttia edelliseen vuoteen verrattuna.

Koko poliisilaitoksen alueella poliisin tietoon tuli kaksi raiskaustapausta vähemmän kuin vuonna 2017.

Vuonna 2018 lapsen seksuaalisia hyväksikäyttöjä ilmoitettiin seitsemän kappaletta vähemmän kuin edellisvuonna (-5,2 %).

Seksuaalisia ahdisteluja Oulun poliisin tietoon tuli puolestaan huomattavasti enemmän: ahdisteluista tehtiin vuonna 2018 yhteensä 57 rikosilmoitusta kun vuotta aiemmin määrä oli 33 (+72,7 %).

Yhteensä 205 seksuaalirikoksessa epäilty oli poliisin tiedossa. Epäillyistä 51 oli ulkomaalaisia.

Ulkomaalaisten suhteellinen osuus kaikissa seksuaalirikoksissa oli Oulun poliisilaitoksen alueella vuonna 2018 noin 25 prosenttia. Edellisvuonna osuus oli 19 prosenttia.

Vuonna 2018 raiskausrikoksista epäiltyjä ulkomaalaisia oli 20 ja edellisenä vuonna 23. Raiskauksesta epäillyistä viime vuonna oli ulkomaalaisia 28 prosenttia, kun osuus edellisenä vuonna oli pari prosenttiyksikköä suurempi.

Viime vuonna ulkomaalaisia rikoksesta epäiltyjä törkeissä raiskauksissa oli 13, kun edellisvuonna heitä ei ollut ainoatakaan, ja pitkän aikavälin keskiarvo on ollut yksi tai kaksi epäiltyä vuodessa.

Seksuaalisissa ahdisteluissa tehdyissä ilmoituksissa tekijä oli joko tiedossa tai saatiin selville 35 tapauksessa – näistä ulkomaalaisia oli 11 (31,4 %). Edellisvuonna ulkomaalaisten rikoksesta epäiltyjen osuus oli kymmenen prosenttiyksikköä pienempi.

Koko maassa seksuaalirikosten määrä lisääntyi. Kun vuonna 2017 poliisille ilmoitettiin 3 331 seksuaalirikosta, vuonna 2018 määrä 3 826 ilmoitusta. Kasvua oli vajaat 15 prosenttia.

Oulun poliisilaitos on viime aikoina tiedottanut tutkinnassa olevista alaikäisiin tyttöihin kohdistuneista epäillyistä seksuaalirikoksista pääasiassa Oulussa. Teot ajoittuvat kesään ja syksyyn 2018.

Teoista epäillyt henkilöt ovat ulkomaalaistaustaisia nuoria miehiä. Suurimpaan osaan on liittynyt yhteydenottaminen sosiaalisessa mediassa.

Apulaispoliisipäällikkö Arto Karnaranta kehottaa erityisesti nuoria ja nuorten vanhempia, tarkkaavaisuuteen ja pelisäännöistä sopimiseen sosiaalisessa mediassa. Tuntemattomien henkilöiden kaveri- ja seuraamispyyntöjä ei tule hyväksyä. Profiilit kannattaa laittaa yksityisiksi.

Suuressa osassa edellä mainituista epäillyistä rikoksista nuoriin on oltu ensin yhteydessä sosiaalisen median kautta, minkä jälkeen on ollut muutakin kanssakäymistä ja yhteydenpitoa.

Hälytystehtävät lisääntyivät

Koko maassa poliisin hälytystehtävien määrä lisääntyi viime vuonna. Erityisesti ne lisääntyivät aamuyöllä ravintoloiden sulkemisen aikaan.

Poliisille ilmoitettiin viime vuonna 795 055 rikosta, mikä on runsas 27 000 vähemmän kuin edellisenä vuonna. Hälytystehtäviä poliisi sai hoidettavakseen 1 062 930 kappaletta eli runsas 7 600 enemmän edelliseen vuoteen nähden.

Poliisiylijohtaja Seppo Kolehmaisen mukaan poliisi selvisi viime vuodesta hyvin, kun otetaan huomioon, että poliisin tehtävät ja sen saamat määrärahat eivät hänen mukaansa ole tasapainossa.

– Yhteiskunta viime kädessä määrittää viranomaisten tehtävät ja voimavarat. Tätä arviointia tehdään parhaillaan muun muassa sisäministeriössä ja eduskunnassa. Rikostorjunnan ohella keskustelua herättävät erityisesti toimintavalmiusajat hälytystehtävissä. Myös panostuksia ennalta estävään työhön ja valvontaan kaivataan, Kolehmainen sanoo.

Päivitetty kello 10.28, 10.32 ja 10.35: Juttua täydennetty kauttaaltaan.

Korjattu kello 11.00: Koko maan seksuaalirikoksia koskevan kohdan vuosiluvut korjattu.